text: Ny ballade i Esbjerg: Fire anholdt med slagvåben efter biljagt
  18 april 2018 kl. 19.03
  Urolighederne mellem to grupper i Esbjerg forsætter. Flere personer er anholdt for besiddelse af slagvåben.
  
  Flere biler jagtede onsdag aften hinanden rundt i Esbjerg. Her slog flere borgere alarm til politiet.
  - Vi får flere meldinger om de her biler, der jager hinanden. Vi får stoppet en af dem og anholder fire personer, siger Ole Aamann, vagtchef ved Syd- og Sønderjyllands Politi, til TV SYD.
  I bilen med de fire anholdte fandt politiet flere slagvåben i form af jernrør, sten og lignende, fortæller vagchefen.
  - Det er igen nogle fra en af de to grupper, der har været flere episoder med de sidste par dage, siger Ole Aamann.
  Nu skal politiet undersøge de anholdtes fortid nærmere. Vagtchefen har ikke fået meldinger om, at slagvåbnene har været i brug. En sag som denne vil typisk give en bødestraf, lyder det.
  Onsdag eftermiddag blev fire mand, fra en af de konfliktramte grupper, varetægtsfængslet ved Retten i Esbjerg efter et overfald, der skete tirsdag eftermiddag.
  Tirsdag aften blev en bil med medlemmer fra den ene gruppe påkørt af en bil fra en anden gruppe.
  
  